
注讬专讜讘讬谉 爪讟 注"讘 - 驻讬专讜砖 砖讟讬讬谞讝诇抓

讜讻谉 讘讙转. 讜讙转 讝讜 讗讬谞讛 专砖讜转 讛讬讞讬讚, 砖讛专讬 讻讘专 讛讜讝讻专讛 专砖讜转 讛讬讞讬讚, 讗诇讗 讜讚讗讬 讛讙转 讛讬讗 讻专诪诇讬转, 讛专讬 砖讗住讜专 诇砖转讜转 诪讻专诪诇讬转 讘注讜讚讜 注讜诪讚 讘专砖讜转 讛专讘讬诐.


讜专讘讗 讗诪专: 讗讬谉 讝讜 讛讜讻讞讛 讻讬 "讜讻谉 讘讙转" 诇讗 诇注谞讬谉 砖讘转 讛讜讗 讗诇讗 诇注谞讬谉 诪注砖专. 讜讻谉 讗诪专 专讘 砖砖转: "讜讻谉 讘讙转" 讛专讬讛讜 诇注谞讬谉 诪注砖专.


讜讘讬讗讜专 讛讚讘专: 讚转谞谉 [砖砖谞讬谞讜 讘诪砖谞讛] 砖讜转讬谉 注诇 讛讙转, 讻诇讜诪专 诪讜转专 诇砖转讜转 讗转 讛讬讬谉 讻砖注讜诪讚讬诐 讘转讜讱 讛讙转, 讘讬谉 砖诪讜讝讙讬诐 讗讜转讜 讘讞诪讬谉 讜讘讬谉 砖诪讜讝讙讬诐 讗讜转讜 讘爪讜谞谉. 讜驻讟讜专 诪诇讛驻专讬砖 注诇讬讜 诪注砖专, 讗诇讜 讚讘专讬 专' 诪讗讬专. 讻讬 讗讬谉 讞讬讬讘讬诐 诇讛驻专讬砖 诪注砖专 讗诇讗 注诇 讗讻讬诇转 拽讘注, 讗讘诇 讛诪砖拽讛 砖诇讜拽讞讬诐 诪讛讙转 讜砖讜转讬诐 讘转讜讱 讛讙转 注爪诪讛 讗讬谞讜 讗诇讗 砖转讬讛 讘讗拽专讗讬, 讜驻讟讜专. 专' 讗诇讬注讝专 讘专 爪讚讜拽 诪讞讬讬讘 讘讻诇 诪拽专讛, 讻讬 诇讚注转讜 注爪诐 诪讝讬讙转 讛讬讬谉 讘诪讬诐 讛专讬讛讬 讚专讱 砖转讬讬转 拽讘注.


讜讞讻诪讬诐 讗讜诪专讬诐: 注诇 讛讬讬谉 砖谞诪讝讙 讘讞诪讬谉 鈥� 讞讬讬讘, 讜注诇 讛爪讜谞谉 鈥� 驻讟讜专. 讜讟注诐 讛讚讘专, 诪驻谞讬 砖诪讞讝讬专 讗转 讛诪讜转专. 讻讬 讛讬讬谉 砖谞诪讝讙 讘诪讬诐 爪讜谞谞讬诐, 砖讜驻讻讬诐 讗转 诪讜转专讜 诇讙转, 讜谞诪爪讗转 砖转讬讬转讜 砖转讬讬转 讗专注讬 讙诪讜专讛. 讜讗讜诇诐 讬讬谉 砖谞诪讝讙 讘诪讬诐 讞诪讬诐, 讗讬谉 诪讞讝讬专讬诐 讗讜转讜 诇讙转, 砖诪讗 讬讘讬讗 诇讛讞诪爪转 讛诪砖拽讛 砖讘讙转, 讜砖转讬讬转讜 讛讬讗 砖转讬讬转 拽讘注. 讜诪讛 砖谞讗诪专 讘诪砖谞转谞讜 "讜讻谉 讘讙转" 讛专讬讛讜 诇讚注转 专' 诪讗讬专, 讜讘讗 诇诇诪讚谞讜 砖讛讛讬转专 诇砖转讜转 讘诇讗 诇讛驻专讬砖 讛讜讗 专拽 讻砖专讗砖讜 讜专讜讘讜 砖诇 讛砖讜转讛 讘讙转.


讗 诪砖谞讛 拽讜诇讟 (诪拽讘诇) 讗讚诐 讛注讜诪讚 讘专砖讜转 讛专讘讬诐 讗转 讛诪讬诐 讛谞讜讝诇讬诐 诪谉 讛诪讝讞讬诇讛 (诪注讬谉 诪专讝讘) 讘转讜讱 讻诇讬, 讘讝诪谉 砖讛讬讗 诇诪讟讛 诪注砖专讛 讟驻讞讬诐. 讻诇讜诪专 讘转讞讜诐 专砖讜转 讛专讘讬诐. 讜诪谉 讛爪谞讜专 诪讻诇 诪拽讜诐 砖讜转讛 诪讬诐, 讗驻讬诇讜 讘驻讬讜 讜诇讗 专拽 注诇 讬讚讬 拽诇讬讟讛, 诪砖讜诐 砖讛爪讬谞讜专 讗讬谞谞讜 爪诪讜讚 讻诇 讻讱 诇专砖讜转 讛讬讞讬讚, 讜拽爪讛讜 诪讙讬注 诇专砖讜转 讛专讘讬诐 诪诪砖.


讘 讙诪专讗 诪诇砖讜谉 讛诪砖谞讛 谞讚讬讬拽: 拽讜诇讟 鈥� 讗讬谉 [讻谉] 讻诇讜诪专, 诪讜转专 诇讜 诇拽诇讜讟 诪专讞讜拽, 讗讘诇 诪爪专祝 讻诇讜诪专 诇砖讬诐 讻诇讬 讗讜 驻讬讜 讘住诪讜讱 诇诪讝讞讬诇讛 鈥� 诇讗. 讜砖讜讗诇讬诐: 诪讗讬 讟注诪讗 [诪讛 讛讟注诐] 诇讞讬诇讜拽 讝讛? 讗诪专 专讘 谞讞诪谉: 讛讻讗 [讻讗谉] 讘诪讝讞讬诇讛 驻讞讜转 诪砖诇砖讛 讟驻讞讬诐 住诪讜讱 诇讙讙 注住拽讬谞谉 [注讜住拽讬诐 讗谞讜], 讜讻诇诇 讛讜讗 砖讻诇 驻讞讜转 诪砖诇砖讛 住诪讜讱 诇讙讙, 讻讙讙 讚诪讬 [谞讞砖讘] 诪讚讬谉 诇讘讜讚. 讜讙讙 讛讘讬转 专砖讜转 讛讬讞讬讚 讛讜讗, 谞诪爪讗 砖诪讜爪讬讗 诪专砖讜转 讛讬讞讬讚 诇专砖讜转 讛专讘讬诐, 讜讗住讜专.


转谞讬讗 谞诪讬 讛讻讬 [砖谞讜讬讛 讘专讬讬转讗 讙诐 讻谉 讻讱]: 注讜诪讚 讗讚诐 讘专砖讜转 讛讬讞讬讚 讜诪讙讘讬讛 讬讚讜 诇诪注诇讛 诪注砖专讛 讟驻讞讬诐 注讚 砖转讛讗 驻讞讜转 诪砖诇砖讛 住诪讜讱 诇讙讙, 讜拽讜诇讟 讘讻诇讬 诪讬诐 讛讬讜专讚讬诐 诪讙讙 讞讘讬专讜, 讜讘诇讘讚 砖诇讗 讬爪专祝 讘驻讬讜.


讜讻谉 转谞讬讗 讗讬讚讱 [砖谞讜讬讛 讘专讬讬转讗 讗讞专转] 诇讛讘讛讬专 讗转 讛注谞讬谉 诪爪讚 讗讞专: 诇讗 讬注诪讜讚 讗讚诐 讘专砖讜转 讛讬讞讬讚 讜讬讙讘讬讛 讬讚讜 诇诪注诇讛 诪注砖专讛 讟驻讞讬诐 诇驻讞讜转 诪砖诇砖讛 讟驻讞讬诐 住诪讜讱 诇讙讙 讜讬爪专祝, 讗讘诇 拽讜诇讟 讛讜讗 讜砖讜转讛.


砖谞讬谞讜 讻讬 诪谉 讛爪讬谞讜专 诪讻诇 诪拽讜诐 砖讜转讛, 砖讛爪讬谞讜专 讗专讜讱 讜讘讜诇讟 讛讞讜爪讛 诪谉 讛讘讬转 讬讜转专 诪砖诇讜砖讛 讟驻讞讬诐. 转谞讗 [砖谞讜讬讛 转讜住驻转讗]: 讗诐 讬砖 讘爪讬谞讜专 注爪诪讜 专讜讞讘 讗专讘注讛 注诇 讗专讘注讛 讟驻讞讬诐 鈥� 讗住讜专 诇注讜诪讚 讘专砖讜转 讛专讘讬诐 诇爪专祝 讗诇讬讜 诪驻谞讬 砖讛讜讗 讻诪讜爪讬讗 诪专砖讜转 诇专砖讜转, 砖讛专讬 讛爪讬谞讜专 拽讜讘注 讻注讬谉 专砖讜转 诇注爪诪讜.


讙 诪砖谞讛 讘讜专 讛注讜诪讚 讘专砖讜转 讛专讘讬诐 讜讞讜诇讬讬转讜 讙讘讜讛 注砖专讛 讟驻讞讬诐 讛专讬 讛讞讜诇讬讛 注爪诪讛 专砖讜转 讛讬讞讬讚, 讜诇讻谉 讞诇讜谉 讘讬转 砖注诇 讙讘讬讜, 讻诇讜诪专 讛注讜诪讚 住诪讜讱 诇讘讜专 诪诪诇讗讬谉 讛讬诪谞讜, 诪谉 讛讘讜专, 讘砖讘转 砖讛专讬 讛讜讗 讻诪讜爪讬讗 诪专砖讜转 讛讬讞讬讚 诇专砖讜转 讛讬讞讬讚.


讜讻谉 讗诐 讛讬转讛 讗砖驻讛 讘专砖讜转 讛专讘讬诐 讙讘讜讛 注砖专讛 讟驻讞讬诐, 讻讬讜谉 砖讚讬谞讛 讻专砖讜转 讛讬讞讬讚 讛专讬 讞诇讜谉 砖注诇 讙讘讬讜 砖讜驻讻讬谉 诇转讜讻讛 诪讬诐 讘砖讘转, 砖诪讜转专 诇讛讜爪讬讗 诪专砖讜转 讛讬讞讬讚 诇专砖讜转 讛讬讞讬讚.


讚 讙诪专讗 砖讜讗诇讬诐: 讘诪讗讬 注住拽讬谞谉 [讘诪讛 注讜住拽讬诐 讗谞讜] 讻讗谉? 讗讬诇讬诪讗 [讗诐 转讗诪专] 讘住诪讜讻讛 砖讛讘讜专 住诪讜讱 诇讻讜转诇 讛讘讬转 注讚 砖讗讬谉 讛驻住拽 讗专讘注讛 讟驻讞讬诐 讘讗诪爪注, 诇诪讛 诇讬 砖讬讛讗 讙讜讘讛 讞讜诇讬讗 砖诇 讛讘讜专 注砖专讛 讟驻讞讬诐? 讛诇讜讗 讛讘讜专 诪谉 讛住转诐 注诪讜拽 诪注砖专讛 讟驻讞讬诐, 讜讛专讬 讛讜讗 专砖讜转 讛讬讞讬讚. 讜讻讬讜谉 砖讛讜讗 住诪讜讱, 讛专讬 讗讬谉 专砖讜转 讛专讘讬诐 诪诪砖 讘讗诪爪注, 讜诪讜转专 诇砖讗讜讘 讜诇讟诇讟诇 讗转 讛诪讬诐 诪专砖讜转 讛讬讞讬讚.


讗诪专 专讘 讛讜谞讗: 讛讻讗 讘诪讗讬 注住拽讬谞谉 [讻讗谉 讘诪讛 讗谞讜 注讜住拽讬诐]? 讘诪拽专讛 砖讛讬讛 讛讘讜专 讗讜 讛讗砖驻讛 诪讜驻诇讙转 诪谉 讛讻讜转诇 讗专讘注讛 讟驻讞讬诐. 讜讘讬谉 讛讻讜转诇 讜讛讘讜专 专砖讜转 讛专讘讬诐, 讜讗讬谉 诇讛注讘讬专 诪专砖讜转 讛讬讞讬讚 诇专砖讜转 讛讬讞讬讚 讚专讱 专砖讜转 讛专讘讬诐. 讗讘诇 讗诐 讞讜诇讬讬转 讛讘讜专 讙讘讜讛讛 注砖专讛, 讛专讬 讛砖讜讗讘 诪注讘讬专 讗转 讛诪讬诐 砖谞砖讗讘讜 讚专讱 诪拽讜诐 讛讙讘讜讛 注砖专讛 诪注诇 专砖讜转 讛专讘讬诐, 讜讛讜讗 诪拽讜诐 驻讟讜专.


讜讟注诪讗 讚讗讬讻讗 [讜讛讟注诐 讚讜拽讗 砖讬砖] 讞讜诇讬讗 讘转 注砖专讛 讟驻讞讬诐, 讛讗 诇讬讻讗 [讛专讬 讗诐 讗讬谉] 讞讜诇讬讗 注砖专讛 谞诪爪讗 拽讗 [砖讛讜讗] 诪讟诇讟诇 诪专砖讜转 讛讬讞讬讚 诇专砖讜转 讛讬讞讬讚 讚专讱 专砖讜转 讛专讘讬诐.


讜专' 讬讜讞谞谉 讗诪专: 讗讬谉 爪讜专讱 讘讚拽讚讜拽 讝讛 讗驻讬诇讜 转讬诪讗 [转讗诪专] 砖诪讚讜讘专 讻讗谉 讘住诪讜讻讛, 讗诇讗 讛讗 拽讗 诪砖诪注 诇谉 [讚讘专 讝讛 诪砖诪讬注 诇谞讜] 讚讘讜专 讜讞讜诇讬讬转讜 诪爪讟专驻讬谉 诇注砖专讛 讜讗讬谉 爪专讬讻讬诐 砖转讛讗 讛讞讜诇讬讛 注爪诪讛 讙讘讜讛讛 注砖专讛 讟驻讞讬诐.


讛 砖谞讬谞讜: 讗砖驻讛 讙讘讜讛讛 注砖专讛 讟驻讞讬诐 砖注讜诪讚转 讘专砖讜转 讛专讘讬诐 住诪讜讱 诇讞诇讜谉 讘讬转 鈥� 砖讜驻讻讬诐 讗诇讬讛 诪专砖讜转 讛讬讞讬讚. 讜砖讜讗诇讬诐: 讜讻讬 诇讗 讞讬讬砖讬谞谉 [讞讜砖砖讬诐 讗谞讜] 砖诪讗 转谞讟诇 讗砖驻讛 讻讜诇讛 讗讜 诪拽爪转讛 讜转讬注砖讛 专砖讜转 讛专讘讬诐, 讜诪转讜讱 讛专讙诇 讬讜住讬驻讜 诇砖驻讜讱 诇砖诐 讘砖讘转, 讜谞诪爪讗 砖讛诐 砖讜驻讻讬诐 诇专砖讜转 讛专讘讬诐?


讜讛讗 [讜讛专讬] 专讘讬谉 讘专 专讘 讗讚讗 讗诪专 专' 讬爪讞拽: 诪注砖讛 讛讬讛 讘诪讘讜讬 讗讞讚 砖爪讬讚讜 讗讞讚 讻诇讛 诇讬诐, 谞诪爪讗 砖讛讜讗 住讙讜专 注诇 讬讚讬 讛讬诐, 讜爪讬讚讜 讗讞讚 讻诇讛 诇讗砖驻讛, 讜讘讗 诪注砖讛 诇驻谞讬 专讘讬 诇砖讗诇讜 讛讗诐 诪讘讜讬 讝讛 讚讬谞讜 讻诪讘讜讬 住转讜诐, 讜诇讗 讗诪专 讘讜 诇讗 讗讬住讜专 讜诇讗 讛讬转专.


讜诪住讘讬专讬诐: 讛讬转专 诇讗 讗诪专 讘讜 讚讞讬讬砖讬谞谉 [砖讞讜砖砖讬诐 讗谞讜] 砖诪讗 转谞讟诇 讗砖驻讛 讜谞诪爪讗 砖砖讜讘 讗讬谉 诪讞讬爪讛 诇诪讘讜讬 诪爪讚 讝讛, 讗讜 砖诪讗 讬注诇讛 讛讬诐 砖讬专讟讜谉 讜转讬诪爪讗 专爪讜注讛 砖诇 讬讘砖讛 讛诪专讜讞拽转 诪谉 讛讬诐 讜诇讗 讬讛讜 诪讞讬爪讜转 诇诪讘讜讬.


讜讻谉 讗讬住讜专 诇讗 讗诪专 讘讜 讘讗讜转讜 诪讘讜讬 鈥� 讚讛讗 拽讬讬诪讬谉 [砖讛专讬 注讜诪讚讜转] 诪讞讬爪讜转 诇驻讬 砖注讛, 讜诇驻讬 砖注讛 讘讜讚讗讬 讛讜讗 诪讜转专. 讛专讬 砖讗谞讜 讞讜砖砖讬诐 砖诪讗 转讬谞讟诇 讛讗砖驻讛, 讜诪讚讜注 讗讬谉 讞讜砖砖讬诐 讻诪讜 讻谉 讗祝 讘诪砖谞转谞讜?


讜诪砖讬讘讬诐: 诇讗 拽砖讬讗 [拽砖讛] 讛讗 [讝讜] 砖讞讜砖砖讬诐 诇讛 鈥� 讛讬讗 讗砖驻转 讬讞讬讚, 砖讞讜砖砖讬诐 砖诪讗 讬讬诪诇讱 讗讜转讜 讛讬讞讬讚 讘讚注转讜 讜讬驻谞讛 讗转 讛讗砖驻讛. 讜讛讗 [讝讜] 诪砖谞转谞讜 鈥� 讘讗砖驻讛 砖诇 专讘讬诐, 讜讘讜讚讗讬 转砖讗专 拽讘讜注讛 讘诪拽讜诪讛 讜诇讗 讬讝讬讝讜讛 诪砖诐.


讜 诪砖谞讛 讗讬诇谉 砖讛讬讛 诪讬住讱 (住讜讻讱) 注诇 讛讗专抓 讜讛讬讜 注谞驻讬讜 讛拽讬爪讜谞讬讬诐 诪转讻讜驻驻讬诐 注讚 砖讬爪专讜 讻注讬谉 住讻讻讛 住讘讬讘 诇讙讝注讜, 讗诐 讗讬谉 谞讜驻讜 讙讘讜讛 诪谉 讛讗专抓 砖诇砖讛 讟驻讞讬诐 讘拽爪讜转讬讜 鈥� 诪讟诇讟诇讬诐 转讞转讬讜, 砖谞注砖讛 讻诇 讛砖讟讞 砖转讞转 讛讗讬诇谉 讻诪拽讜诐 讛诪讜拽祝 诪讞讬爪讜转, 讜讚讬谞讜 讻专砖讜转 讛讬讞讬讚.


讗诐 讛讬讜 砖专砖讬讜 讙讘讜讛讬诐 诪谉 讛讗专抓 砖诇砖讛 讟驻讞讬诐 鈥� 诇讗 讬砖讘 注诇讬讛谉, 砖讗讬谉 诪砖转诪砖讬诐 讘讗讬诇谉, 讜讻诇 讞诇拽 讛讗讬诇谉 讛讙讘讜讛 诪砖诇讜砖讛 讟驻讞讬诐 诪谉 讛拽专拽注 讚讬谞讜 讻讗讬诇谉.


讝 讙诪专讗 讗诪专 专讘 讛讜谞讗 讘专讬讛 [讘谞讜] 砖诇 专讘 讬讛讜砖注: 讗讬诇谉 讝讛 讘讻诇 讝讗转 讗讬谉 诪讟诇讟诇讬谉 讘讜 讗诐 讛讬讛 讛砖讟讞 砖转讞转讬讜 讬转专 诪讘讬转 住讗转讬诐, 诪讗讬 讟注诪讗 [诪讛 讟注诐] 讛讗讬住讜专?

